
   Către,
            Biroul Permanent al Camerei Deputaţilor
Vă înaintăm, alăturat, raportul asupra proiectului de Lege pentru modificarea şi completarea Ordonanţei Guvernului nr. 21/2002 privind gospodărirea localităţilor urbane şi rurale transmis Comisiei pentru administraţie publică şi amenajarea teritoriului pentru examinare pe fond, în procedură obişnuită cu adresa nr. Plx.407 din 13 mai 2015.
Vicepreşedinte, 

Laurenţiu NISTOR

RAPORT 
asupra proiectului de Lege pentru modificarea şi completarea Ordonanţei Guvernului nr. 21/2002 privind gospodărirea localităţilor urbane şi rurale

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. PLx.407 din 13 mai 2015,  cu dezbaterea pe fond, în procedură obişnuită, a proiectului de Lege pentru modificarea şi completarea Ordonanţei Guvernului nr. 21/2002 privind gospodărirea localităţilor urbane şi rurale.
La întocmirea prezentului raport,Comisia pentru administraţie publică şi amenajarea teritoriului a avut în vedere:
- avizul negativ  al Consiliului Legislativ (nr.41/14.01.2015) 
- punctul de vedere favorabil al Guvernului  transmis cu adresa nr.348/6.03.2015.
 Senatul în calitate de primă Cameră sesizată a adoptat proiectul de Lege în condiţiile articolului 75 alineatul (2) teza a III-a din Constituţia României în şedinţa din 11 mai 2015.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 alin (9) pct.2 din  Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare modificarea şi completarea Ordonanţei Guvernului nr.21/2002 privind gospodărirea localităţilor urbane şi rurale prin introducerea unui articol nou şi stabilirea unor sancţiuni cu amendă pentru contravenţiile nou introduse. Ordonanţa Guvernului nr.21/2002 privind gospodărirea localităţilor urbane şi rurale a fost elaborată în scopul creării cadrului necesar activităţilor edilitar gospodăreşti  desfăşurate din iniţiativa şi sub coordonarea autorităţilor administraţiei publice locale pentru asigurarea gospodăririi şi a curăţeniei, precum şi respectarea normelor de igienă. Pe baza principiilor autonomiei administrative şi financiare, prevăzute de Legea administraţiei publice locale nr. 215/2001, ordonanţa avută în vedere stabileşte obligaţiile şi răspunderile ce revin autorităţilor administraţiei publice locale, instituţiilor publice, agenţilor economici şi cetăţenilor pentru buna gospodărire a localităţilor, finanţarea, precum şi modalităţile de realizare a activităţilor de utilitate şi interes local.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, comisia a examinat proiectul de lege în şedinţa din 26 mai 2015. 
Din numărul total de 22 membri ai Comisiei pentru administraţie publică şi amenajarea teritoriului au participat la şedinţă 18 deputaţi. 
La dezbaterile care au avut loc a participat, în conformitate cu prevederile art.54 şi 55 din Regulamentul Camerei Deputaţilor, republicat, cu modificările şi completările ulterioare au participat în calitate de invitaţi : doamna Sirma Caraman, Secretar de Stat în cadrul Ministerului Dezvoltării Regionale şi Administraţiei Publice, doamna Elena Cucoş, şef birou în cadrul Ministerului Dezvoltării Regionale şi Administraţiei Publice, domnul Florin Cotoşman, comisar general adjunct şi doamna Cornelia Ghiţă, consilier în cadrul Gărzii Naţionale de Mediu.
În urma examinării proiectului de lege şi a opiniilor exprimate, membrii Comisiei au hotărât cu unanimitate de voturi respingerea proiectului de Lege pentru modificarea şi completarea Ordonanţei Guvernului nr. 21/2002 privind gospodărirea localităţilor urbane şi rurale, din următoarele considerente: la articolul 24 din ordonanţa supusă modificării se prevede că faptele contravenţionale săvârşite de instituţiile publice, agenţii economici, alte persoane juridice şi cetăţenii, precum şi sancţiunile se stabilesc prin hotărâri adoptate de Consiliile locale şi Consiliile judeţene. Astfel, stabilirea şi sancţionarea prin lege a unor contravenţii, altele decât cele prevăzute pentru primar, într-un domeniu în care competenţa de reglementare aparţine doar autorităţilor locale, aduce atingere principiului autonomiei locale.
În raport cu obiectul şi conţinutul său, proiectul de lege face parte din categoria legilor ordinare.
	VICEPREŞEDINTE 
	                    SECRETAR,

	LAURENŢIU NISTOR
	RADU BABUŞ 


Sef serviciu, Sofia Chelaru                     
Consilier parlamentar, Elena Hrincescu

